圍城中故人多避寇在鄰巷者雪晴往訪問之坐語既久意亦暫適也
作者：呂本中
朝代：宋

paragraphs: 雪泥春既融，曉日初破霧。
出門尋故人，來往不數步。
共談江南勝，閉眼想去路。
松風被茅屋，稻壠立白鷺。
行看賊圍解，春水即可渡。
先當上鍾山，次第入廬阜。
生平泉石念，久受塵土汚。
况今九死餘，轉覺處事悞。
豫懷巖壑裏，所至陪杖屨。
可行君莫辭，行李我已具。